**УПУТСТВО ЗА ПРИЈАВУ**

Пријава на јавни конкурс за додјелу неповратних средстава за развој туризма се подноси **Пријавним обрасцем** уз који се прилажу остали тражени документи из члана 5. и 6. Конкурса.

Уколико се пројекат односи на изградњу инфраструктуре и супраструктуре (члан 6.Јавног конкурса), неопходно је доставити доказ о власништву (право располагања) над некретнином. Подносилац пријаве може спроводити грађевинске активности из члана 6. само на непокретној имовини у сопственом власништву. Подносилац пријаве у обавези је да достави исправан и истинит доказ о власништву над непокретности у виду земљишно-књижног извадка, посједовног листа или листа непокретности.

Рок за доставу Пријавног обрасца је **14.08.2020.** године.

Пријавни обрасци се могу послати и посљедњи дан уколико се на пошиљци јасно види наведени датум запримања пошиљке у пошти или на Централном протоколу Владе Републике Српске односно на протоколу Министарства трговине и туризма.

На Јавном конкурсу, право подошења пријаве **немају** пољопривредна газдинства односно физичка лица која нису регистрована у АПИФ-у као **физичка лица за обављање туристичких услуга на селу** у складу са Законом о угоститељству (Службени гласник Републике Српске број 45/17). Поменута физичка лица у АПИФ-у морају регистровати уговор склопљен са туристичком организацијом, туристичком агенцијом или др. правним лицем које обавља дјелатност у туризму. **Право подношења пријаве имају искључиво физичка и правна лица у складу са чланом 3. Јавног конкурса.**

Утрошак додијељених новчаних средстава се искључиво врши за активности наведене у Пријавном обрасцу. Пошто се додјељује износ који не мора бити у висини траженог износа по Пријавном обрасцу а такође и динамика уплате не мора пратити очекивани период реализације активности по пријави, препоручује се да се пројекат разврста у више активности те да се по потреби спровођење пројекта може прилагодити у складу са временом уплате и ограниченим износом који се уплаћује.

Правдање утрошених средстава се врши тако што се уз Извјештај о утрошку новчаних средстава прилажу копије фактуре/фактура, извод из банке или копија уплатнице/уплатница. Све уплате се морају вршити преко рачуна у банци. **Није дозвољено плаћање готовинским рачуном/рачунима.**

Рок за доставу Извјештаја о утрошку новчаних средстава се наводи у тексту уговора који се потписује. **Рок за достављање извјештаја тече од дана уплате новчаних средстава на рачун потписника уговора.**

Уколико потписник уговора није у могућности да оправда добијена новчана средства у року предвиђеном у уговору, може поднијети молбу/захтјев за продужење рока за правдање у којем ће образложити околности и разлоге за продужење рока за правдање.

Подносиоци пријаве којима се одобри исплата новчаних средстава те им је одобрена исплата, обавезни су да по захтјеву министарства а прије потписа уговора, доставе попуњену **мјеничну изјаву** и **бланко потписану мјеницу** као средство обезбјеђења и то према сљедећем

На три (3) мјеста на мјеници, и то испод ријечи. „Прихваћамо“, „Плаћање“ и „Трасант“, исписују се сљедећи подаци:

Назив подносиоца пријаве (назив према изводу о регистрацији)

Адреса (улица, број, општина/град)

ЈИБ број (ЈИБ: ххххххххххххх)

Име и презиме особе овлаштене за заступање/потписивање

Потпис особе овлаштене за заступање/потписивање

Печат

**На мјесту испод ријечи „Плаћање“, а прије навођења самих података, додају се ријечи: „Без протеста:“**

**Важно:** Текст који се исписује на мјеници (укључујући потпис и печат) **НЕ СМИЈЕ ПРЕЋИ ИЗВАН ОСЈЕНЧАНОГ УНУТРАШЊЕГ ДИЈЕЛА МЈЕНИЦЕ У РУБНИ БИЈЕЛИ ДИО!!!**

Серијски број мјенице из доњег лијевог угла се уписује у **мјеничну изјаву**.